Η **Επισκοπή Τράλλεων** είναι πρώην εκκλησιαστική επαρχία του Οικουμενικού Πατριαρχείου. Βρισκόταν στην Καρία της Μικράς Ασίας με έδρα την πόλη Τράλλεις, ερείπια της οποίας έχουν ανακαλυφθεί κοντά στο σημερινό Αϊδίνιο. Εκκλησιαστικά ανήκε στην Μητρόπολη Εφέσου, της οποίας ήταν δεύτερη επισκοπή σε τάξη.

Ιστορικά στοιχεία
-----------------

Στις Τράλλεις ο Χριστιανισμός εισήχθη από τον πρώτο αιώνα μ.Χ. Ο Άγιος Ιγνάτιος της Αντιοχείας στην επιστολή του *Προς Τραλλιανούς* αναφέρει ότι τον επισκέφτηκε στην Σμύρνη ο επίσκοπός της Πολύβιος. Σύμφωνα με την εκκλησιαστική παράδοση και το συναξάριο της Κωνσταντινούπολης, στις Τράλλεις δίδαξε ο Απόστολος Φίλιππος, ο οποίος προσηλύτισε σχεδόν όλους τους κατοίκους της πόλης και πέθανε εκεί. Στο μηνολόγιο του αυτοκράτορα Βασιλείου Β΄ αναφέρεται ότι ο Φίλιππος ίδρυσε την επισκοπή των Τράλλεων και ήταν ο πρώτος της επίσκοπος.

Στα ορεινά των Τράλλεων φέρεται στα μέσα του 6ου αιώνα να δίδαξε το Ευαγγέλιο ο μονοφυσίτης επίσκοπος Εφέσου Ιωάννης, γνωστός ως Ιωάννης ο ιεροεξεταστής. Στην ευρύτερη περιοχή της πόλης ζούσαν ακόμα πολλοί ειδωλολάτρες. Σύμφωνα με τα δεδομένα που δίνει ο ίδιος ο Ιωάννης προσηλύτισε σχεδόν 80.000 ειδωλολάτρες στον χριστιανισμό. Την ίδια εποχή αναφέρονται οι Τράλλεις ως κέντρο δραστηριότητας ιερέων προσκείμενων στην μονοφυσιτισμό, όπως και ο παραπάνω Ιωάννης Εφέσου.

Στα τακτικά η Επισκοπή αναφέρεται από τον 7ο ως και τον 12ο αιώνα, και πάντα δεύτερη στην τάξη μετά την Υπαίπων. Η επισκοπή καταργήθηκε πιθανότατα τον 13ο αιώνα όταν εγκαταλείφθηκε και η πόλη. 

Σήμερα η επισκοπική έδρα είναι τιμητική του Οικουμενικού Πατριαρχείου.

### Επισκοπικός κατάλογος

| Όνομα | Έτη | Σημειώσεις |
| --- | --- | --- |
| Απόστολος Φίλιππος | 1ος αιώνας |  |
| Πολύβιος | τέλη 1ου, αρχές 2ου αιώνα |  |
| Ηρακλέων (ο και Θεόφιλος) | ~ 431 | πήρε μέρος στην Σύνοδο της Εφέσου |
| Μάξιμος | 449, 451 |  |
| Ασκληπιάδης | μετά το 451 | αναφέρεται μετά την Σύνοδο της Χαλκηδόνας |
| Ουράνιος | ~ 553 |  |
| Μύρων | ~ 692 |  |
| Θεοφύλακτος (Α΄;) | 8ος αιώνας |  |
| Θεοφάνης | 9ος αιώνας |  |
| Θεόπιστος | 9ος αιώνας |  |
| Θεοφύλακτος (Β΄;) | 11ος αιώνας |  |
| Ιωάννης | 1230 |  |
| **Τιτουλάριοι Επίσκοποι** |
| Χρυσόστομος (Χατζησταύρου) | 26 Δεκεμβρίου 1910 – 16 Μαρτίου 1913 | κατόπιν Φιλαδελφείας, μετέπειτα Αρχιεπίσκοπος Αθηνών |
| Ιερώνυμος (Κωνσταντινίδης) | 28 Ιανουαρίου 1951 – 5 Αυγούστου 1954 | κατόπιν Ροδοπόλεως |
| Φώτιος (Σαββαΐδης) | 28 Ιουνίου 1959 – 12 Σεπτεμβρίου 1972 | κατόπιν Ίμβρου |
| Γερμανός (Χαβιαρόπουλος) | 14 Ιανουαρίου 1973 – 5 Φεβρουαρίου 1987 | κατόπιν Τρανουπόλεως |
| Ισίδωρος (Κρικρής) | 7 Ιανουαρίου 1990 – 14 Μαΐου 2007 † |  |
| Βενιαμίν (Δημόπουλος) | 3 Νοεμβρίου 2019 – σήμερα |  |

Παραπομπές
----------

1. 1 2  Μάρκος Μάρκου-Μητρόπολη Εφέσου
2. 1 2 3 4 5 6 7 8 9  Catholic Encyclopedia - Tralles
3. 1 2 3 4 5  Ραγιά, Ευθυμία (2004, Εθνικό και Καποδιστριακό Πανεπιστήμιο Αθηνών (ΕΚΠΑ)), Η κοιλάδα του Μαιάνδρου (7ος-13ος αι.): γεωγραφία και ιστορία, σελ. 172, 173
4. ↑  Απόστολος και Διάκονος Φίλιππος, Προστάτης των σιδηροδρομικών
5. ↑  Eduard Schwartz, Johannes Straub-Collectio Vaticana 33-80, σελ. 57
6. ↑  Walter de Gruyter, 1940, Acta conciliorvm oecvmenicorvm, Τόμος 3, σελ. 224
7. ↑  Μιχαήλ Παπακωνσταντίνου, *Αι Τράλλεις*, εν Αθήναις 1895], σελ. 12
8. ↑  Dumbarton Oaks-Theophylaktos bishop of Tralleis (eleventh century)
9. ↑  Αναγνώστου Ευαγγελία, «Τράλλεις (Αρχαιότητα)», 2005, Εγκυκλοπαίδεια Μείζονος Ελληνισμού, Μ. Ασία